Cheetahs-senter Nico Lee in die sop | Netwerk24
Cheetahs-senter Nico Lee in die sop
Deur Owen Kock 19 Februarie 2019 19:00
Nico Lee in Saterdag se wedstryd teen Connacht. Hier kry die flank Eoin McKeon hom beet. Foto: Gallo Images
Die voorval het volgens 'n verklaring van die Pro14-reeks se dissiplinêre komitee in die 64ste minuut van die Cheetahs se wedstryd teen Connacht Saterdag in Galway plaasgevind.
Die tuisspan se Australiese flank Colby Fainga'a was die ander speler betrokke.
Luidens 'n verklaring is Lee deur die uitwysbeampte uitgeken vir 'n beweerde voorval waartydens hy reël 9.2 – 'n speler mag nie iets doen wat teen goeie sportmanskap indruis nie – oortree het.
Lee is vroeër in die 32ste minuut van die wedstryd met 'n geelkaart weens 'n hoogvat deur die skeidsregter Nigel Owens van die veld af gestuur.
Die dissiplinêre komitee, bestaande uit Owain Rhys James (voorsitter), Richard Cole en Nigel Williams, almal van Wallis, vergader Woensdag in Cardiff om Lee se lot te bepaal.
As voorsorgmaatreël het Benhard Janse van Rensburg, wat 'n harsingskuddingprotokol voltooi het, Dinsdagmiddag Wallis toe gevlieg sou Lee deur die dissiplinêre komitee geskors word.
* Nog nuus vanuit die Cheetahs se kamp is dat dit beter gaan met die stutte Ox Nche, wat las van 'n kniebesering het en Charles Marais wat verlede week voedselvergiftiging op die vliegtuig onderweg Ierland toe opgedoen het.
Dit lyk in die stadium of Marais – wat baie gewig verloor het – nie beskikbaar sal wees vir Sondag se wedstryd nie, terwyl Nche tot Vrydag kans gegun word om sy fiksheid te bewys.
Daar was aanvanklik gevrees dat Nche dié wedstryd sou misloop, maar sy kanse lyk al hoe beter om te kan speel.
Hy is in die Cheetahs se laaste tuiswedstryd teen die Southern Kings op die nippertjie uit die beginspan onttrek. Die ou grote se knie het Saterdag teen Connacht weer gelol.